ഞങ്ങള് അനൗണ്സര്മാര്, ഞങ്ങള്ക്കും ജീവിക്കണം കോട്ടയം: ഞങ്ങള് അനൗണ്സര്മാര്, ഞങ്ങള്ക്കും ജീവിക്കണം. മന്ത്രിമാരേ, എംഎല്എമാരേ, എംപിമാരേ നിങ്ങള്ക്കുവേണ്ടി വോട്ടുചോദിച്ച് അനൗണ്സ് ചെയ്തത് ഞങ്ങളാണ്. നിങ്ങളുടെ എല്ലാ സമരമുഖങ്ങളിലും ഞങ്ങളുണ്ടായിരുന്നു. കോവിഡും ലോക്ഡൗണും ഞങ്ങളെ പട്ടിണിയിലാക്കി. ക്ഷേമനിധിയും ആനുകൂല്യവും ഞങ്ങള്ക്കില്ല, ഞങ്ങളെ കൈവിടരുത്. കൈയിലിരിക്കുന്ന മൈക്കിലൂടെ അനൗണ്സര്മാര് ഉച്ചത്തില് മുദ്രാവാക്യം വിളിച്ചു നില്പുസമരം നടത്തി. ലോക്ഡൗണ് കാലത്ത് കോവിഡ് മാനദണ്ഡങ്ങള്ക്കനുസൃതമായി തൊഴില് ചെയ്യാന് അവസരമൊരുക്കണമെന്നാവശ്യപ്പെട്ട് കേരള അനൗണ്സേഴ്സ് അസോസിയേഷന് തെക്കന് മേഖല കമ്മിറ്റിയുടെ ആഭിമുഖ്യത്തില് കോട്ടയം ഗാന്ധിസ്ക്വയറിലാണ് ഇന്നലെ തൊഴിലാളികള് നില്പുസമരം നടത്തിയത്. സംസ്ഥാന പ്രസിഡന്റ് അന്സര് തൊടുപുഴ അധ്യക്ഷതവഹിച്ചു. സംസ്ഥാന രക്ഷാധികാരി ലാല് വിളംബരം ഉദ്ഘാടനം ചെയ്തു. അശ്വതി മധു മുഖ്യപ്രഭാഷണംനടത്തി. സെക്രട്ടറി ഹാഷിം ലബ, എം.എന്. സലിം, കെ.കെ. വിശ്വംഭരന്, സിറാജ് പുറക്കാട്, നൈസാം പെരുന്പാവൂര്, നവാസ് ഈരാറ്റുപേട്ട എന്നിവര് പ്രസംഗിച്ചു.